Alaston LSD-trippailija metelöi, haastoi riitaa ja kiipeili autojen päälle Hervannassa – Kun poliisi yritti ottaa kiinni, mies puri

Pirkanmaan käräjäoikeudessa käsiteltiin keskiviikkona hervantalaismiehen väkivaltaista riehumista LSD:n alaisena elokuussa Tampereella. Vuonna 1988 syntynyt mies kulki perjantaina 3. elokuuta alastomana Hervannan kaduilla metelöiden ja riitaa haastaen. Syyttäjän mukaan hän häiritsi yleistä järjestystä ja vaaransi turvallisuutta uhkaavilla eleillä, uhkailemalla ja muulla pelottavalla käyttäytymisellä. Mies muun muassa riehui talojen pihalla, haastoi vastaantulijoita tappeluun, pysäytteli ajoneuvoja ja yritti kiivetä niiden päälle. Kun poliisipartio tavoitti miehen ja yritti ottaa hänet kiinni, tämä kieltäytyi pysähtymästä. Kun poliisit ottivat hänet hallintaotteeseen, hän harasi vastaan. Poliisit veivät miehen maahan, jolloin mies puri toista konstaapelia käteen. Syyttäjä syytti miestä huumausaineen käyttörikoksesta, järjestysrikkomuksesta, sukupuolisiveellisyyden julkisesta loukkaamisesta ja virkamiehen väkivaltaisesta vastustamisesta. Pirkanmaan käräjäoikeus tuomitsi miehen muutoin syytteen mukaisesti, mutta virkamiehen väkivaltainen vastustaminen muuttui virkamiehen vastustamiseksi. Virkamiehen vastustaminen on lievempi rikosnimike, mutta myös sen tunnusmerkistöön kuuluu väkivaltaa tai sen uhkaa. Alaston mies puri myös 2012 Kesällä 2012 Hervannassa alaston mies pysäytti bussin ja alkoi tuhota sitä. Kun poliisi saapui paikalle, hän äityi hyvin väkivaltaiseksi ja muun muassa puri toista poliisia jalkoväliin. Poliisit käyttivät tuolloin teleskooppipamppua ja oc-sumutetta mieheen, mutta eivät minuutteja kestäneessä yhteenotossa saaneet häntä haltuunsa ennen apuvoimien saapumista. Poliisia epäiltiin tuolloin pahoinpitelystä, mutta syyttäjä jätti syytteen nostamatta, sillä voimakeinot olivat syyttäjän mukaan oikeutettuja. Kyseinen alaston riehuja ei ole sama kuin kesän 2018 alaston riehuja. Poliisin pureminen ei ole erityisen harvinaista, mutta harvinaisempaa on se, että alaston mies puree poliisia julkisella paikalla. Päivitys 21.11.2018 klo 13.00: Juttuun on lisätty tieto tuomiosta. Klo 16.17 poistettu lainausmerkit lsd-tripistä.